24CS ปิดเทรดวันแรกพุ่ง 200% แตะ 10.20 บ. ซื้อขายทะลักเฉียด 5 พันลบ.
หุ้นน้องใหม่ไอพีโอ “ทเวนตี้ โฟร์ คอน แอนด์ ซัพพลาย” หรือ 24CS  ปิดเทรดวันแรกราคาหุ้นพุ่ง 200% แตะ 10.20 บ. จากราคาไอพีโอ 3.40 บ. มูลค่าซื้อขายทะลัก 4.97 พันล้านบาท
24CS ปิดเทรดวันแรกพุ่ง 200% แตะ 10.20 บ. จากราคาไอพีโอ 3.40 บ. ซื้อขายทะลัก 4.97 พันล้านบาท
3 ต.ค. 2565

ผู้สื่อข่าวรายงานว่า วันนี้ (3 ต.ค.65) ราคาหุ้น บริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS ปิดเทรดวันแรกที่ระดับ 10.20 บาท บวก 6.80 บาท หรือ 200% สูงสุดที่ระดับ 10.20 บาท ต่ำสุดที่ระดับ 7.10 บาท ด้วยมูลค่าการซื้อขาย 4.97 พันล้านบาท
โดยมีบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) เป็นที่ปรึกษาทางการเงิน และบริษัทหลักทรัพย์ เอเชีย เวลท์ จำกัด ในฐานะผู้จัดการการจัดจำหน่ายหุ้นสามัญเพิ่มทุน
ด้านนายยศวีย์ วัฒนธีระกิจจา ประธานเจ้าหน้าที่บริหาร 24CS เปิดเผยว่า บริษัทมั่นใจรายได้ปี 65 จะสามารถเติบโตได้ไม่ต่ำกว่าเท่าตัวจากปีก่อนที่มีรายได้ 642.11 ล้านบาท เนื่องจากช่วงครึ่งปีแรกบริษัทมีรายได้รวม 406.78 ล้านบาท เพิ่มขึ้น 123.67% จากช่วงเดียวกันของปีก่อน และผลประกอบการในช่วงครึ่งปีหลังเชื่อว่าจะเติบโตได้อย่างต่อเนื่อง โดยปัจจุบันบริษัทมีปริมาณงานในมือ (Backlog) แล้วกว่า 1,168 ล้านบาท ซึ่งจะส่งมอบงานส่วนใหญ่ภายในปีนี้ และส่วนที่เหลือจะทยอยส่งมอบในปีถัดไป
ปัจจุบันบริษัทยังอยู่ระหว่างการเข้าประมูลงานใหม่อย่างต่อเนื่อง ทั้งรถไฟฟ้าสายสีส้ม รถไฟฟ้าสายสีม่วง โรงแรม โรงไฟฟ้า โรงงานต่างๆในโครงการระเบียงเขตเศรษฐกิจภาคตะวันออก (EEC) รวมไปถึงโครงการโครงสร้างพื้นฐานต่างๆ มูลค่าไม่ต่ำกว่า 2,000 ล้านบาท ซึ่งบริษัทคาดหวังจะชนะประมูลงานไม่ต่ำกว่า 50% ของมูลค่างานทั้งหมด
นายยศวีย์ กล่าวว่า หลังจากที่บริษัทได้เงินระดมทุนจากการเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จะเข้ามาสนับสนุนการขยายการรับงานใหม่ๆอย่างต่อเนื่อง โดยบริษัทจะเน้นการรับงานที่ให้มาร์จิ้นสูง และ ช่วยสนับสนุนอัตราการทำกำไรของบริษัทที่ดีอย่างต่อเนื่อง
“บริษัทเรายังมีโอกาสในการเติบโตอีกมาก จากงานที่ทยอยออกมาเพิ่มเติม หลังจากสถานการณ์โควิด-19 คลี่คลาย ส่งผลให้งานโครงการทั้งภาครัฐ และ ภาคเอกชนที่ออกมาอย่างต่อเนื่อง ซึ่งเราได้เงินจากการระดมทุนในครั้งนี้แล้วจะสนับสนุนการรับงานได้อีกมาก”นายยศวีย์ กล่าว